Առաջին մանկապարտեզը Երևանում բացվել է 1909 թվին` տիկին Վարդուհի Հովհաննիսյանի նախաձեռնությամբ (մասնավոր, ռուսական): Առաջին ակումբ-ընթերցարանը Երևանում հիմնադրվում է 1902 թվականին, իսկ 1911 թվականին` քաղաքային ակումբը (այժմյան երաժշտական կոմեդիայի թատրոնի շենքում): Երևանում առաջին անգամ թերթ է հրատարակվել 1880 թ. մարտի 15-ին: Առաջին թերթը եղել է «Պսակը», որը շարունակվել է մինչև 1884 թվականը: 1827 թվականին Երևանում ռուսական սպաների ուժերով բեմադրվում է Գրիբոյեդովի «Խելքից պատուհասը», հեղինակի ներկայությամբ: 1841 թվականին Խ. Աբովյանի աշակերտները բեմադրում են Աբովյանի «Թեոդորիա կամ որդիական սեր» դրաման: Մեր դարասկզբին Երևանում աշխուժացում են ապրում կուլտուրան և արվեստը: 1922 թվականին Երևանում հիմնադրվեց պետական հանրային գրադարանը և Երևանի պետական թանգարանը: Սկսում են հրատարակվել դասագրքեր, գեղարվեստական և քաղաքական գրքեր, թերթեր` հայերեն, ռուսերեն, ադրբեջաներեն և քրդերեն լեզուներով: Եթե նախասովետական շրջանում մշտապես գործող թատրոն չկար, ապա 1922 թ. Երևանում բացվում է պետական դրամատիկական թատրոն, իսկ 1929 թվականին` պատանի հանդիսատեսի թատրոնը: 1925 թվականին Հայկինոն լույս աշխարհ հանեց առաջին կինոնկարը` «Խորհրդային Հայաստանը»: Նույն տարում էկրան բարձրացավ «Նամուսը», իսկ 10 տարի հետո` «Պեպոն»: